Aappokke in SA bevestigDr. Joe Phaahla, minister van gesondheid. (Foto: Facebook) Dr. Joe Phaahla, minister van gesondheid, het Donderdagoggend tydens ŉ mediakonferensie aangekondig dat die eerste geval van aappokke in Suid-Afrika aangemeld is. Volgens die minister het hy Woensdagmiddag ŉ verslag van die nasionale gesondheidslaboratoriumdienste (NHLS) ontvang wat hierdie nuus bevestig het. “Die pasiënt is ŉ 30-jarige man van Johannesburg wat geen reisgeskiedenis het nie, wat beteken dat dit nie daaraan toegeskryf kan word dat hy die virus buite die grense van Suid-Afrika opgedoen het nie,” sê Phaahla. In samewerking met die betrokke gesondheidsowerhede het ŉ proses van kontakopsporing begin. “Die Nasionale Instituut vir Oordraagbare Siektes (Nios) bied aanlyn opleiding vir ons gesondheidswerkers aan sodat hulle die siekte kan opspoor en die nodige laboratoriumtoetse gedoen kan word.” Die siekte versprei slegs deur direkte kontak. Dus kan ’n persoon dit nie opdoen deur bloot in dieselfde kamer as die besmette persoon te wees nie. Tot dusver is die virus meestal by mans aangetref. Aappokke is ’n seldsame virusinfeksie wat gewoonlik met ligte simptome verbind word en die meeste mense herstel binne ’n paar weke. Die sterftesyfer van hierdie virus is sowat 1%. Die siekte is in die vroeë 2000’s in Afrika-lande soos Nigerië, die Demokratiese Republiek van die Kongo en Ghana aangemeld. Met die huidige uitbreking is gevalle ook in talle lande in Europa aangemeld, waaronder die Verenigde Koninkryk, Spanje, Duitsland, Portugal en Frankryk. Gevalle is ook in die VSA en Kanada aangemeld.